Apstiprināts

ar Jelgavas pilsētas domes

2018.gada 25.janvāra lēmumu Nr.1/12

**Bērnu tiesību aizsardzības sadarbības grupas nolikums**

1. **Vispārīgie jautājumi**
2. Bērnu tiesību aizsardzības sadarbības grupa (turpmāk – Sadarbības grupa) ir konsultatīva koleģiāla institūcija, kuras darbības mērķis ir īstenot valsts un Jelgavas pilsētas pašvaldības kompetento institūciju saskaņotu darbību bērnu tiesību aizsardzības jomā un risināt bērnu tiesību aizsardzības nodrošināšanas jautājumus Jelgavas pilsētas administratīvajā teritorijā.
3. Sadarbības grupa darbojas saskaņā ar Ministru kabineta 2017.gada 12.septembra noteikumiem Nr.545 „Noteikumi par institūciju sadarbību bērnu tiesību aizsardzībā” un citiem normatīvajiem aktiem bērnu tiesību aizsardzības un fizisko personu datu aizsardzības jomā, Jelgavas pilsētas domes lēmumiem un šo nolikumu.
4. Sadarbības grupas sastāvā ir pārstāvji no šādām institūcijām:
	1. Jelgavas pilsētas pašvaldības iestāde „Jelgavas pilsētas pašvaldības policija”;
	2. Jelgavas pilsētas pašvaldības iestāde „Jelgavas sociālo lietu pārvalde”;
	3. Jelgavas pilsētas pašvaldības iestāde „Jelgavas izglītības pārvalde”;
	4. Jelgavas pilsētas pašvaldības iestāde „Jelgavas pilsētas bāriņtiesa”;
	5. Jelgavas pilsētas pašvaldības administrācijas Sabiedrības integrācijas pārvalde;
	6. Jelgavas pilsētas pašvaldības administrācijas Administratīvā pārvalde;
	7. Valsts policijas Zemgales reģiona pārvalde.
5. Sadarbības grupu izveido un tās nolikumu apstiprina Jelgavas pilsētas dome.
6. **Sadarbības grupas uzdevumi, tiesības un pienākumi**
7. Sadarbības grupa:
	1. izskata individuālus gadījumus saistībā ar iespējamiem bērnu tiesību pārkāpumiem, ja ir nepieciešama ātra rīcība un vairāku institūciju sadarbība, kā arī ja radušos situāciju nav iespējams atrisināt vienas institūcijas ietvaros vai nav to izdevies atrisināt ilgstošā laikposmā;
	2. analizē situāciju bērnu tiesību aizsardzības jomā un sniedz priekšlikumus Jelgavas pilsētas domes priekšsēdētāja vietniekam sociālo lietu, veselības aizsardzības, kultūras, izglītības un sporta jautājumu programmā Jelgavas pilsētas bērnu tiesību aizsardzības programmas izstrādei, tostarp par nepieciešamajiem pasākumiem institūciju sadarbības sistēmas pilnveidošanai un saskaņotai un koordinētai institūciju sadarbībai;
	3. sniedz priekšlikumus Jelgavas pilsētas domes priekšsēdētāja vietniekam sociālo lietu, veselības aizsardzības, kultūras, izglītības un sporta jautājumu programmā normatīvo aktu pilnveidei un sadarbības uzlabošanai bērnu tiesību aizsardzības jomā;
	4. informē sabiedrību par aktuāliem bērnu tiesību aizsardzības jautājumiem.
8. Sadarbības grupa, ievērojot normatīvos aktus fizisko personu datu aizsardzības jomā, ir tiesīga, ja attiecīgā informācija varētu būt būtiska Sadarbības grupas uzdevumu veikšanai, Sadarbības grupā pieaicināt:
	1. citu institūciju/organizāciju pārstāvjus;
	2. citus speciālistus individuālu gadījumu izskatīšanai vai pieprasīt no viņiem nepieciešamo informāciju.
9. Sadarbības grupas loceklim ir pienākums informēt Sadarbības grupas vadītāju par nepieciešamību Sadarbības grupas sanāksmē izskatīt individuālu gadījumu saistībā ar iespējamiem bērna tiesību pārkāpumiem, ja viņa rīcībā ir informācija par šādu gadījumu. Sadarbības grupas vadītājs pēc iespējas ātrāk sasauc Sadarbības grupas sanāksmi.
10. Izskatot individuālu gadījumu, Sadarbības grupas locekļi:
	1. sniedz viņu rīcībā esošo informāciju par gadījumu;
	2. analizē viņu rīcībā esošo informāciju;
	3. nosaka risināmā gadījuma mērķi un izvirza uzdevumus mērķa sasniegšanai;
	4. izstrādā rīcības plānu, ņemot vērā katras pārstāvētās institūcijas kompetenci;
	5. nepieciešamības gadījumā sasauc kompetentās institūcijas telpās sociālā tīkla sanāksmi, ņemot vērā individuālā gadījuma specifiku;
	6. vienojas par nākamās Sadarbības grupas sanāksmes datumu, pamatojoties uz rīcības plānā noteikto termiņu, sasniegto rezultātu izvērtēšanai. Gadījumā, ja vēlamais rezultāts nav sasniegts, nosaka turpmāko rīcību.
11. Sadarbības grupa ziņo Jelgavas pilsētas domes priekšsēdētāja vietniekam sociālo lietu, veselības aizsardzības, kultūras, izglītības un sporta jautājumu programmā par nepieciešamību informēt Valsts bērnu tiesību aizsardzības inspekciju gadījumos, kad tā nevar vienoties par saskaņotu un koordinētu sadarbību.
12. **Sadarbības grupas darba organizācija**
13. Sadarbības grupu izveido uz nenoteiktu laiku.
14. Sadarbības grupas vadītāju no sava vidus ar balsu vairākumu uz gadu ievēl Sadarbības grupas locekļi.
15. Sadarbības grupas vadītājs:
	1. sasauc Sadarbības grupas sanāksmes;
	2. vada Sadarbības grupas darbu;
	3. paraksta sanāksmju protokolus;
	4. bez īpaša pilnvarojuma pārstāv Sadarbības grupu saskarsmē ar citām fiziskām/ juridiskām personām, tai skaitā valsts un pašvaldību iestādēm un pieņem lēmumus jautājumos, kuri skar Sadarbības grupas darbu (sanāksmju sasaukšanas vieta, laiks, darba kārtība u.tml.).
16. Sadarbības grupā lēmumus pieņem ar balsu vairākumu. Gadījumos, kad ir vienāds balsu skaits, izšķirošā ir Sadarbības grupas vadītāja balss.
17. Sadarbības grupas sekretāra darbu veic Jelgavas pilsētas pašvaldības iestādes „Jelgavas sociālo lietu pārvalde” vadītāja norīkots darbinieks, kurš:
	1. organizē Sadarbības grupas darbu un veic citus nepieciešamos uzdevumus Sadarbības grupas darba pilnvērtīgai nodrošināšanai;
	2. protokolē sanāksmes un paraksta protokolu;
	3. sagatavo izskatāmos materiālus;
	4. nodrošina informācijas apmaiņu starp Sadarbības grupas pārstāvjiem, ievērojot normatīvo aktu regulējumu fizisko personu datu aizsardzības jomā.
18. Sadarbības grupas sanāksmes notiek pēc vajadzības, bet ne retāk kā četras reizes gadā.
19. Sadarbības grupas sanāksmēs jāpiedalās vismaz pusei no Sadarbības grupas locekļiem.

Jelgavas pilsētas pašvaldības iestādes

„Jelgavas sociālo lietu pārvalde” vadītāja R.Stūrāne